מיהם מותגי העל החזקים ביותר בישראל? רגע אחרי יום העצמאות ה-70 לישראל, מפרסם ארגון ה-Superbrands הבינלאומי את רשימת מותגי העל הפעילים בישראל לשנת 2018. הליך הבחירה, המתבצע בישראל זו השנה העשירית ברציפות, נעשה במתכונת זהה ב-70 מדינות שונות ברחבי העולם ושבמהלכו מכתיר קהל הצרכנים בישראל את מי שבעיניהם הם Superbrands: “מותגים מצטיינים, שלצרכנים בישראל יש קשר רגשי חזק ועמוק במיוחד לגביהם”.
בשנה זו, חלק מרכזי מהרשימה הם מותגים תוצרת כחול-לבן, ביניהם גם מותגים רבים מעולם הצריכה כדוגמת במבה, לילי, תנובה, גולדסטאר, אל-על. רשתות שיווק כדוגמת שופרסל, סופר-פארם, המשביר לצרכן ורשת שיווק השקמה של רמי לוי שמבססות את מעמדן בדירוג ה-Superbrands – שנה עשירית ברציפות, לצד רשתות שהצטרפו בפעם הראשונה כמו חצי חינם ורשת Yelloe של פז, ועוד מותגים רבים נוספים ב-29 קטגוריות בחירה שונות, ביניהן תקשורת, אלכוהול, סחר אלקטרוני, אינטרנט ואפליקציות ועוד.
בין המותגים החדשים שנכנסו השנה ל”היכל התהילה” של המיתוג העולמי, גם סלטי אחלה, פיראוס ועוד.
בשנה זו קבוצת שטראוס מחזיקה במספר מותגי העל הגבוה ביותר – 19. בין מותגי העל של הקבוצה ניתן למנות את מילקי, דנונה, תפוצ’יפס וקפה טורקי עלית. נושפת בעורפה קבוצת אסם נסטלה, שמנהלת היום מותגי על רבים בישראל וביניהם ביסלי, במבה, גלידות נסטלה וטייסטרס צ’ויס.
“ארגון Superbrands בוחן בשנים האחרונות ברחבי העולם את תפישות קהל הצרכנים לגבי המותגים הפועלים במדינה ואת עוצמת הקשר שלהם אל המותגים. המוכתרים כ-Superbrands הם אך ורק מותגים שהקשר שנוצר בינם לבין הצרכנים הוא עמוק וחזק במיוחד”, מסבירה מנכ”לSuperbrands Israel אתי עמיעד. “השנה, אנחנו רואים שמי שמרכיבים את החלק הארי של הרשימה הם מותגים כחול-לבן, שהשכילו להתאים את הצעת הערך שלהם לצרכי הצרכן הישראלי, וידעו לעשות את ההתאמות הנדרשות, כדי לחזק את הקשר שלהם עם הצרכנים. בעשור האחרון אפשרה רשימת המותגים הנבחרים לקבל ‘תמונת מצב’ על עמדות הישראלים וגם השנה, מניתוח הרשימה, עולה למשל שהישראלים מביעים אמון במותגי המזון – מותגים רבים נבחרו ונכנסו, מביעים עניין הולך וגובר במותגי הלבשה בכלל וברשתות שיווק נוחות וזולות”.
בכל שנה, בכל מדינה, נערך מחקר מקיף בקרב הצרכנים אשר מדרגים את המותגים וקובעים מי ראוי בעיניהם להיות מוכתר בתואר “מותג על” בישראל ולהפוך ל-Superbrands. מותגים אינם צריכים לשלם על הגשת מועמדות או על הזכייה בתואר. בשלב הראשון הרכיבו נציגי Superbrands בישראל את רשימת כל המותגים הפועלים במדינה: מוצרי צריכה ושירותים, מקומיים ובינלאומיים, ואפילו מגזר ציבורי ואנשים כדוגמת פוליטיקאים, אנשי תקשורת, אנשי עסקים ואמנים. בסך הכול, כללה הרשימה כ-2,900 מותגים. בשלב השני, ניגש לפעולה צוות שופטים בראשות פרופ’ יעקב הורניק מבית הספר למנהל עסקים באוניברסיטת תל אביב, המורכב מכ-110 מנכ“לים, סמנכ“לי שיווק, אנשי אקדמיה ופרסום מובילים. צוות השופטים ניפה ודירג את רשימת המותגים המלאה, כאשר רק המותגים שזכו מהשופטים בציונים גבוהים עלו לשלב מחקר הצרכנים.
שופרסל, סופר-פארם, המשביר לצרכן, חצי חינם, רמי לוי – שיווק השקמה, שופרסל דיל, BiG, Yellow, דיוטי פרי – ג’יימס ריצ’רדסון ועוד.